OPDATERING: Færgen sejler igen. Normalt kan man komme med Færgen Mary over Hvalpsund hver halve time, men da færgen lørdag morgen skulle sejle i havn i Hvalpsund, opdagede overfartslederen, at der var problemer. - Jeg kunne ikke få motoren til at bakke, så det endte med at bremsekæden sprang, og vi kom lidt hårdt ind, siger Flemming Thomasen, der er overfartsleder på Hvalpsund-Sundsøre Færgefart. Han fortæller, at det er tekniske problemer med den ene motor, der gør, at færgen lige nu ligger stille. - Motoren er computerstyret og vil ikke tage gas. Lige nu venter vi på, at der kommer en montør fra Randers, der forhåbentlig kan løse problemet, siger overfartslederen. Montøren kan først være fremme ved færgen ved middagstid, og først derefter bliver det afgjort, om færgen Mary kommer til at sejle igen i dag.

Opsummering:
Siden klokken 8.00 har færgen mellem Hvalpsund og Sundsøre ligget stille. Færgen har tekniske problemer.